
REFERAT

privind modificarea HCL nr. 239/2003 privind aprobarea numărului de autorizaţii taxi
Datorită situaţiei create în activitatea de taximetrie prin rezilierea contractelor de închiriere, la solicitarea deţinătorilor acestora, în marea lor majoritate deţinători ai Autorizaţiei de Persoană Fizică Autorizată obţinută în baza Legii 300/2004, înscriindu-se pe lista de aşteptare în vederea obţinerii autorizaţiei taxi pentru grupă taximetriştilor independenţi;
Având în vedere numeroasele solicitări ale Sindicatului Taximetriştilor din Timişoara, inclusiv în atenţia Prefecturii Judeţului Timiş;

Având în vedere adresa Instituţiei Prefectului Judeţului Timiş privind analizarea posibilităţii de suplimentare a numărului de locuri;

Având în vedere dezbaterea publică din data de 05.10.2006 prin care cei prezenţi au fost de acord cu propunerea de mărire a numărului maxim de autorizaţii taxi;
Având în vedere şedinţa Comisiei de dialog social a judeţului Timiş din data de 07.08.2006 la solicitarea Blocului Naţional Sindical – filiala Timiş la care au participat toţi operatorii de transport şi toate asociaţiile profesionale legal constituite, precum şi şedinţa publică de la sediul Primăriei Municipiului Timişoara din data de 31.08.2006 la care au participat de asemenea reprezentanţi ai B.N.S., ai Sindicatului Taximetriştilor din Timişoara şi ai Consiliului Local Timişoara (D-na consilier Lelica Crişan), dezbateri din care a reieşit faptul că se impune suplimentarea numărului maxim de autorizaţii taxi corespunzător cu numărul de taximetrişti care au optat pentru grupa taximetriştilor independenţi şi ca atare şi-au reziliat contractele de închiriere şi contractele de muncă cu operatorii de transport sub a căror autorizaţie au funcţionat până în prezent.
Datorită faptului că majoritatea autorizaţiilor taxi obţinute de către operatorii de transport au fost în baza contractelor de închiriere cu persoane fizice autorizate şi ţinând cont de numărul solicitărilor existente până în prezent pentru grupa taximetriştilor independenţi este de aproximativ 2000, pentru a respecta prevederile Legii nr. 38/2003 privind raportul dintre numărul de locuri alocat taximetriştilor independenţi (1/3) şi cel al operatorilor de transport (2/3), propunem suplimentarea numărului maxim de autorizaţii taxi de la 2000 la 6000.

